
PRIENŲ RAJONO SAVIVALDYBĖS TARYBA

SPRENDIMAS
DĖL TARNYBINIŲ LENGVŲJŲ AUTOMOBILIŲ ĮSIGIJIMO, NUOMOS IR NAUDOJIMO PRIENŲ RAJONO SAVIVALDYBĖJE, SAVIVALDYBĖS VALDOMOSE BENDROVĖSE, BIUDŽETINĖSE IR VIEŠOSIOSE ĮSTAIGOSE TAISYKLIŲ PATVIRTINIMO

2023 m. rugpjūčio 31 d. Nr. T3-220
Prienai


Vadovaudamasi Lietuvos Respublikos vietos savivaldos 15 straipsnio 2 dalies 19 punktu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 8 straipsnio 1 dalies 1 punktu, Lietuvos Respublikos Vyriausybės 1998 m. lapkričio 17 d. nutarimu Nr. 1341 „Dėl tarnybinių lengvųjų automobilių biudžetinėse įstaigose“, Lietuvos Respublikos Vyriausybės 2005 m. rugsėjo 13 d. nutarimo Nr. 993 „Dėl tarnybinių lengvųjų automobilių įsigijimo, nuomos ir naudojimo valstybės įmonėse ir viešosiose įstaigose“ 3 punktu, Pavyzdinėmis tarnybinių lengvųjų automobilių naudojimo biudžetinėse įstaigose taisyklėmis, patvirtintomis Lietuvos Respublikos Vyriausybės 2009 m. gegužės 27 d. nutarimu Nr. 543 „Dėl Pavyzdinių tarnybinių lengvųjų automobilių naudojimo biudžetinėse įstaigose taisyklių patvirtinimo“, Prienų rajono savivaldybės taryba nusprendžia:
1. Patvirtinti Tarnybinių lengvųjų automobilių įsigijimo, nuomos ir naudojimo Prienų rajono savivaldybėje, Savivaldybės valdomose bendrovėse, biudžetinėse ir viešosiose įstaigose taisykles (pridedama).
2. Įpareigoti Prienų rajono savivaldybės valdomų bendrovių, viešųjų ir biudžetinių įstaigų vadovus vadovautis šiuo sprendimu patvirtintomis taisyklėmis.
3. Pripažinti netekusiu galios Prienų rajono savivaldybės tarybos 2019 m. spalio 31 d. sprendimą Nr. T3-274 „Dėl Tarnybinių lengvųjų automobilių įsigijimo, nuomos ir naudojimo Prienų rajono savivaldybės valdomose bendrovėse, viešosiose ir biudžetinėse įstaigose taisyklių patvirtinimo“.



Savivaldybės meras 	Alvydas Vaicekauskas

PATVIRTINTA
Prienų rajono savivaldybės tarybos
2023 m. rugpjūčio 31 d.
sprendimu Nr. T3-220

TARNYBINIŲ LENGVŲJŲ AUTOMOBILIŲ ĮSIGIJIMO, NUOMOS IR NAUDOJIMO PRIENŲ RAJONO SAVIVALDYBĖJE, SAVIVALDYBĖS VALDOMOSE BENDROVĖSE, BIUDŽETINĖSE IR VIEŠOSIOSE ĮSTAIGOSE TAISYKLĖS

I SKYRIUS
BENDROSIOS NUOSTATOS

1. Tarnybinių lengvųjų automobilių įsigijimo, nuomos ir naudojimo Prienų rajono savivaldybėje (toliau – Savivaldybė), Savivaldybės valdomose bendrovėse, biudžetinėse ir viešosiose įstaigose taisyklės (toliau – Taisyklės) nustato šių juridinių asmenų tarnybinių lengvųjų automobilių įsigijimo, nuomos, naudojimo, saugojimo, žymėjimo, techninės priežiūros, remonto, naudojimo kontrolės, ridos ir degalų apskaitos, netarnybinių automobilių naudojimo tarnybos reikmėms tvarką.
2. Taisyklės privalomos Prienų rajono savivaldybės valdomoms bendrovėms (toliau – bendrovės), Savivaldybei, biudžetinėms ir viešosioms įstaigoms.
3. Taisyklėse vartojamos sąvokos:
3.1. tarnybinis lengvasis automobilis – bendrovei, Savivaldybei, biudžetinei ar viešajai įstaigai teisėtu pagrindu (nuosavybės teise, patikėjimo teise, nuomos ar nuomos pagal veiklos nuomos sutartį) priklausantis lengvasis automobilis, kurį darbuotojas ar vadovas naudoja tarnybos reikmėms;
3.2. netarnybinis automobilis – bendrovės, Savivaldybės, biudžetinės ar viešosios įstaigos darbuotojo ar vadovo teisėtu pagrindu valdomas automobilis, naudojamas tarnybos reikmėms, už kurio naudojimą mokama kompensacija degalų įsigijimo išlaidoms ir automobilio amortizacijai padengti;
3.3. Savivaldybės valdoma bendrovė – akcinė bendrovė ir (ar) uždaroji akcinė bendrovė, kurių vienai ar kelioms savivaldybėms nuosavybės teise priklausančios akcijos suteikia daugiau kaip 1/2 balsų visuotiniame akcininkų susirinkime.

II SKYRIUS
TARNYBINIŲ LENGVŲJŲ AUTOMOBILIŲ ĮSIGIJIMO TARNYBOS REIKMĖMS SĄLYGOS IR TVARKA


4. Savivaldybė, biudžetinės įstaigos gali įsigyti, nuomotis arba nuomotis pagal veiklos nuomos sutartį lengvuosius automobilius, vadovaudamosi Lietuvos Respublikos viešųjų pirkimų įstatymu, tik leidus Prienų rajono savivaldybės tarybai.
5. Bendrovės, viešosios įstaigos tarnybinius lengvuosius automobilius gali įsigyti, nuomotis arba nuomotis pagal veiklos nuomos sutartį, vadovaudamosi Lietuvos Respublikos viešųjų pirkimų įstatymu, tik leidus šios bendrovės ar viešosios įstaigos savininko teises ir pareigas įgyvendinančiai institucijai.
6. Savininko teises ir pareigas įgyvendinančioji institucija priima sprendimus įsigyti, nuomotis tarnybinius lengvuosius automobilius, atsižvelgdama į bendrovės, viešosios įstaigos finansinę padėtį ir būtinybę, ir jeigu lėšos yra numatytos bendrovės biudžete, viešosios įstaigos – metų išlaidų sąmatose.

III SKYRIUS
TARNYBINIŲ LENGVŲJŲ AUTOMOBILIŲ NAUDOJIMAS IR NAUDOJIMO KONTROLĖ

7. Tarnybinių lengvųjų automobilių naudojimas tarnybos reikmėms – tai jų naudojimas teisės aktuose ir (ar) įstatuose (nuostatuose) numatytai bendrovių, Savivaldybės, biudžetinių ir viešųjų įstaigų veiklai užtikrinti ir funkcijoms vykdyti.
8. Tarnybinių lengvųjų automobilių išlaidos neturi viršyti:
8.1. bendrovių ir viešųjų įstaigų:
8.1.1. nuomos išlaidos – 2,5 procento sąnaudų, nustatytų savininko teises ir pareigas įgyvendinančios institucijos nustatytuose metiniuose bendrovių ir viešųjų įstaigų veiklos rodikliuose, dydžio;
8.1.2. išlaikymo išlaidos – 1,5 procento bendrovių, viešųjų įstaigų sąnaudų, nustatytų savininko teises ir pareigas įgyvendinančios institucijos nustatytuose metiniuose bendrovių ir viešųjų įstaigų veiklos rodikliuose, dydžio;
8.2. Savivaldybės ir biudžetinių įstaigų – išlaidos automobiliui išlaikyti, į kurias įskaitomos transporto priemonių priežiūros, žymėjimo, remonto, nuomos, veiklos nuomos, transporto priemonių išlaikymo (degalai, tepalai, atsarginės dalys, padangos), transporto draudimo išlaidos, kompensacijos naudojantiesiems netarnybinius automobilius tarnybos reikmėms, garažų nuomos ir jų išlaikymo išlaidos iki 3 procentų asignavimų darbo užmokesčiui.
9. Bendrovių, Savivaldybės, biudžetinių ir viešųjų įstaigų vadovai (toliau – vadovas) turi:
9.1. užtikrinti lėšų tarnybiniams lengviesiems automobiliams išlaikyti racionalų panaudojimą;
9.2. užtikrinti telemetrinės automobilio kontrolės įrangos ar pan. įrengimą ir naudojimą tarnybiniuose lengvuosiuose automobiliuose, kurie naudojami paslaugoms teikti;
9.3. paskirti atsakingus darbuotojus, kurie kontroliuotų, kaip naudojami tarnybiniai lengvieji automobiliai, ar jie tinkamai laikomi, saugomi, ar naudojami tik tarnybos reikmėms bendrovių, Savivaldybės, biudžetinių ar viešųjų įstaigų veiklai užtikrinti ir funkcijoms vykdyti.
10. Tarnybiniais lengvaisiais automobiliais su vairuotoju tarnybos reikmėms gali naudotis kiekvienas bendrovės, Savivaldybės, biudžetinės ar viešosios įstaigos darbuotojas (toliau – darbuotojas).
11. Tarnybinius lengvuosius automobilius gali naudoti darbuotojai, įtraukti į darbuotojų, turinčių teisę naudotis tarnybos reikmėms tarnybiniais lengvaisiais automobiliais, pareigybių sąrašus:
11.1. Vadovaujančių darbuotojų, kurie turi teisę naudotis tarnybiniais lengvaisiais automobiliais tik tarnybos reikmėms, pareigybių sąrašas – Taisyklių 1 priede „Prienų rajono savivaldybės, Savivaldybės valdomų bendrovių, biudžetinių ir viešųjų įstaigų vadovaujančių darbuotojų, turinčių teisę naudotis tarnybiniais lengvaisiais automobiliais, pareigybių sąrašas“;
11.2. kitų darbuotojų, turinčių teisę naudotis tarnybiniais lengvaisiais automobiliais, pareigybių sąrašą sudaro vadovas.
12. Tarnybiniai lengvieji automobiliai vairuotojams ir darbuotojams, kurie gali naudotis tarnybiniu lengvuoju automobiliu ir be vairuotojo, perduodami vadovo nustatyta tvarka.
13. Tarnybiniais lengvaisiais automobiliais vadovas gali leisti pasinaudoti ir kitiems darbuotojams tarnybos reikmėms. Šiuo atveju automobilis perduodamas vadovo nustatyta tvarka.
14. Tarnybinių lengvųjų automobilių ridos limitus įsakymu nustato vadovas.
15. Lėšų poreikis automobilių degalams apskaičiuojamas pagal nustatytus ridos limitus, faktines automobilių degalų naudojimo bazines normas ir degalų rūšis.
16. Apie eismo įvykius, kuriuose dalyvavo tarnybiniai lengvieji automobiliai, nedelsiant pranešama darbuotojui, kuris yra vadovo paskirtas kontroliuoti, kaip naudojami tarnybiniai lengvieji automobiliai, o šis informuoja vadovą.
17. Vadovo paskirtas asmuo nuolat kontroliuoja, kaip naudojami tarnybiniai lengvieji automobiliai (ar tvarkingi odometrai, ar degalų sunaudojimas atitinka nustatytas normas, o automobilių rida – nustatytą limitą; jei įrengta telemetrinė automobilio kontrolės įranga ar pan. – kaip ji naudojama), ir apie pažeidimus nedelsdamas praneša vadovui.

IV SKYRIUS
TARNYBINIŲ LENGVŲJŲ AUTOMOBILIŲ SAUGOJIMAS

18. Tarnybiniai lengvieji automobiliai turi būti laikomi vadovo nustatytoje nuolatinėje saugioje laikymo vietoje: bendrovės, Savivaldybės, biudžetinės ar viešosios įstaigos valdomame garaže, teritorijoje, saugomoje aikštelėje (toliau – Nuolatinė saugi laikymo vieta). Tarnybiniai lengvieji automobiliai po darbo, poilsio ir švenčių dienomis, darbuotojų atostogų, ligos ar komandiruočių laikotarpiu turi būti laikomi Nuolatinėje saugioje laikymo vietoje, išskyrus atvejus:
18.1. kai vadovo įsakymu automobilis priskirtas avarinei situacijai likviduoti;
18.2. kai į komandiruotę vykstama tarnybiniu lengvuoju automobiliu. Komandiruotės metu tarnybinis lengvasis automobilis turi būti laikomas saugomoje aikštelėje ar kitoje saugioje vietoje (saugomoje teritorijoje, garaže).
19. Tokiais atvejais, kai bendrovė, Savivaldybė, biudžetinė ar viešoji įstaiga neturi valdomo garažo, teritorijos ar saugomos aikštelės, tarnybiniai automobiliai laikomi vadovo įsakymu nustatytoje vietoje.
20. Tarnybiniame lengvajame automobilyje draudžiama palikti transporto priemonės registracijos liudijimą, draudimo liudijimą, radijo aparatą (jeigu jis išimamas). Paliekant automobilį, privaloma užrakinti vairą ir pedalus (jeigu išduoti tam tikri užraktai), įjungti apsaugos sistemą ir užrakinti automobilį.

V SKYRIUS
RIDOS IR DEGALŲ APSKAITA

21. Automobilių ridos ir degalų sunaudojimo apskaita tvarkoma bendrovės, Savivaldybės, biudžetinės ar viešosios įstaigos vadovo nustatyta tvarka.
22. Nustatęs degalų normų ir automobilių ridos limitų viršijimą, vadovo paskirtas asmuo, atsakingas už tarnybinių lengvųjų automobilių naudojimo kontrolę, informuoja vadovą ir imasi priemonių limitų viršijimo priežastims nustatyti (tikrinama, ar degalai naudojami tinkamai, kokia tarnybinio lengvojo automobilio techninė būklė ir pan.).
23. Degalų normų ir automobilių ridos limitų viršijimo išlaidas, nustačius pereikvojimo priežastis ir darbuotojo kaltę, padengia nustatytas degalų normas ir ridos limitus viršijęs darbuotojas.

VI SKYRIUS
AUTOMOBILIŲ ŽYMĖJIMAS, TECHNINĖ PRIEŽIŪRA IR REMONTAS

24. Visi tarnybiniai lengvieji automobiliai privalo būti pažymėti vienu iš būdų:
24.1. nurodytas bendrovės, Savivaldybės, biudžetinės ar viešosios įstaigos pavadinimas arba pavadinimas ir Prienų rajono savivaldybės herbas;
24.2. nurodytas patvirtintas bendrovės, Savivaldybės, biudžetinės ar viešosios įstaigos logotipas arba pavadinimas.
25. Žymimos tarnybinių lengvųjų automobilių šoninės durelės iš abiejų automobilio pusių. Didžiosios raidės turi būti ne žemesnės kaip 75 mm, mažosios – 50 mm aukščio, raidžių storis – ne mažiau kaip 4 mm. Patvirtintas logotipas (arba Prienų rajono savivaldybės herbas) turi būti ne žemesnis kaip 150 mm aukščio.
26. Tarnybinio lengvojo automobilio žymėjimas turi būti aiškiai suprantamas ir įskaitomas. Žymėjimas negalimas magnetine plėvele ar kita lengvai pašalinama žymėjimo priemone.
27. Vadovas paskiria darbuotojus, atsakingus už tarnybinių lengvųjų automobilių techninės būklės kontrolę, kasdienę ir periodinę tarnybinių lengvųjų automobilių techninę priežiūrą ir jų draudimą. Tarnybiniai lengvieji automobiliai turi būti draudžiami transporto priemonių civilinės atsakomybės draudimu teisės aktų nustatyta tvarka. Nuomojamų automobilių techninės priežiūros ir remonto organizavimas nustatomas automobilių nuomos sutartyje.
28. Tarnybinio lengvojo automobilio gedimai sprendžiami vadovo nustatyta tvarka arba taip, kaip tai numatyta automobilių nuomos sutartyje.

VII SKYRIUS
NETARNYBINIŲ LENGVŲJŲ AUTOMOBILIŲ NAUDOJIMAS TARNYBOS REIKMĖMS  

29. Bendrovės, biudžetinės ar viešosios įstaigos, neviršydamos joms nustatyto išlaidų tarnybiniams lengviesiems automobiliams išlaikyti ir nuomotis dydžio, turi teisę vadovo nustatyta tvarka kas mėnesį mokėti darbuotojui kompensaciją degalų įsigijimo, automobilio amortizacijos išlaidoms ir kitiems su transporto paslaugomis susijusiems mokesčiams (stovėjimo aikštelių, kelių mokesčiui ir kt.) padengti už netarnybinio automobilio naudojimą tarnybos reikmėms.
Punkto pakeitimai:
Nr. T3-79,
2024-03-28,
paskelbta TAR 2024-04-02, i. k. 2024-05942            

30. Bendrovės, Savivaldybės, biudžetinės ar viešosios įstaigos darbuotojas, norintis naudoti netarnybinį automobilį tarnybos reikmėms, pateikia vadovui prašymą leisti naudoti netarnybinį automobilį tarnybos reikmėms ir kompensuoti degalų įsigijimo, amortizacijos bei kitas 29 punkte nurodytas išlaidas iki vienos minimalios mėnesinės algos dydžio (2 priedas), o vadovai prašymą teikia Prienų rajono savivaldybės merui (toliau – Savivaldybės meras).
Punkto pakeitimai:
Nr. T3-79,
2024-03-28,
paskelbta TAR 2024-04-02, i. k. 2024-05942            

31. Savivaldybė, neviršydama nustatyto išlaidų tarnybiniams lengviesiems automobiliams išlaikyti ir nuomotis dydžio, turi teisę vadovo nustatyta tvarka kas mėnesį mokėti darbuotojui kompensaciją degalų įsigijimo, amortizacijos bei kitoms 29 punkte nurodytoms išlaidoms padengti už netarnybinio automobilio naudojimą tarnybos reikmėms.
Punkto pakeitimai:
Nr. T3-79,
2024-03-28,
paskelbta TAR 2024-04-02, i. k. 2024-05942            

32. Leidimas darbuotojams naudoti netarnybinį automobilį tarnybos reikmėms įforminamas vadovo įsakymu, o leidimas vadovams įforminamas Savivaldybės mero potvarkiu.
33. Savivaldybės mero netarnybinio automobilio naudojimas tarnybos reikmėms įforminamas Savivaldybės mero potvarkiu.
34. Bendrovėje, biudžetinėje ar viešojoje įstaigoje nustatoma tvarka netarnybinių automobilių naudojimo tarnybos reikmėms degalų įsigijimo ir automobilio amortizacijos išlaidų pagrįstumui įvertinti,  atsižvelgiant į vykimo maršrutą, laiką ir tikslą.
35. Savivaldybėje nustatoma tvarka netarnybinių automobilių naudojimo tarnybos reikmėms degalų įsigijimo išlaidų pagrįstumui įvertinti, atsižvelgiant į vykimo maršrutą, laiką ir tikslą.
36. Vadovai privalo netarnybinių automobilių naudojimo tarnybos reikmėms pareigybių sąrašą skelbti viešai savo įstaigų interneto svetainėse.
37. Kompensacija nemokama už laikotarpį, per kurį darbuotojai buvo išvykę į tarnybinę komandiruotę tarnybiniu transportu arba jiems apmokamos tarnybinės komandiruotės kelionės kitomis transporto priemonėmis išlaidos, taip pat teisės aktų nustatyta tvarka suteiktų atostogų, nedarbingumo, papildomų poilsio dienų laikotarpiu, poilsio ir švenčių dienomis, išskyrus tuos atvejus, kai jie dirba pagal vadovo įsakymą arba patvirtintą grafiką.
38. Darbuotojai, gaunantys kompensaciją už netarnybinio automobilio naudojimą, negali naudotis tarnybiniu lengvuoju automobiliu, išskyrus tuos atvejus, kai darbuotojas vyksta tarnybiniu transportu kartu su komisijos ar delegacijos nariais ir pan.
39. Nekompensuojamos išlaidos, naudojant netarnybinius lengvuosius automobilius atvykti iš namų į darbą ir grįžti iš darbo namo bei kitoms asmeninėms reikmėms.
Punkto pakeitimai:
Nr. T3-79,
2024-03-28,
paskelbta TAR 2024-04-02, i. k. 2024-05942            

VIII SKYRIUS
TARNYBINIŲ LENGVŲJŲ AUTOMOBILIŲ NUOMA DARBUOTOJAMS NE TARNYBOS REIKMĖMS IR KITOMS ĮSTAIGOMS

40. Darbuotojui pateikus motyvuotą prašymą, atsižvelgiant į galimybes, vadovo įsakymu gali būti leidžiama išsinuomoti tarnybinį lengvąjį automobilį ne tarnybos reikmėms. Darbuotojas apmoka degalų įsigijimo ir kitas nuomos metu patirtas išlaidas. Nuompinigių dydis apskaičiuojamas vadovaujantis Lietuvos Respublikos finansų ministro 2014 m. rugsėjo 30 d. įsakymu Nr. 1K-306 „Dėl Nuompinigių už valstybės ilgalaikio ir trumpalaikio materialiojo turto nuomą skaičiavimo taisyklių patvirtinimo“.
41. Biudžetinės įstaigos, pateikusios motyvuotą paraišką Prienų rajono savivaldybės administracijos (toliau – Administracija) direktoriui ne vėliau kaip prieš 3 darbo dienas, esant poreikiui, gali naudotis Administracijos transportu; Administracija, pateikusi motyvuotą paraišką Savivaldybės biudžetinės įstaigos vadovui ne vėliau kaip prieš 3 darbo dienas, esant poreikiui, gali naudotis biudžetinių įstaigų transportu.

IX SKYRIUS
DARBUOTOJŲ ATSAKOMYBĖ

42. Darbuotojai turi būti supažindinami su tarnybinių lengvųjų automobilių naudojimo taisyklėmis.
43. Darbuotojai, vadovai, naudojantys netarnybinius lengvuosius automobilius tarnybos reikmėms, yra asmeniškai atsakingi už kompensacijos lėšų racionalų panaudojimą. Jie privalo užtikrinti, kad degalai būtų naudojami pateiktame prašyme nurodytam automobiliui.
44. Darbuotojai, naudojantys netarnybinius lengvuosius automobilius tarnybos reikmėms, privalo per 3 darbo dienas raštu pateikti vadovui prašymą dėl leidimo naudoti netarnybinius lengvuosius automobilius tarnybos reikmėms panaikinimo, o vadovai – Savivaldybės merui, jeigu prarado teisę valdyti transporto priemonę (prarado vairuotojo pažymėjimą) arba automobilis tapo netinkamas naudoti, pasibaigus automobilio techninės apžiūros talono galiojimo laikui arba jo nepratęsus, pasibaigus civilinės atsakomybės privalomojo draudimo galiojimo laikui arba jo nepratęsus.
45. Asmenys, pažeidę šių Taisyklių reikalavimus, atsako teisės aktų nustatyta tvarka.

X SKYRIUS
BAIGIAMOSIOS NUOSTATOS

46. Kaip laikomasi šių Taisyklių, kontroliuoja vadovai ar jų įgalioti asmenys.
47. Taisyklės gali būti keičiamos, pildomos ar naikinamos Prienų rajono savivaldybės tarybos sprendimu.
48. Tai, kas nereglamentuota Taisyklėse, sprendžiama taip, kaip numatyta Lietuvos Respublikos teisės aktuose.

________________________

Tarnybinių lengvųjų automobilių įsigijimo, nuomos ir
naudojimo Prienų rajono savivaldybėje, Savivaldybės 
valdomose bendrovėse, biudžetinėse ir viešosiose įstaigose 
taisyklių
1 priedas

PRIENŲ RAJONO SAVIVALDYBĖS, SAVIVALDYBĖS VALDOMŲ BENDROVIŲ, BIUDŽETINIŲ IR VIEŠŲJŲ ĮSTAIGŲ VADOVAUJANČIŲ DARBUOTOJŲ, TURINČIŲ TEISĘ NAUDOTIS TARNYBINIAIS LENGVAISIAIS AUTOMOBILIAIS, PAREIGYBIŲ SĄRAŠAS

1. Bendrovės, biudžetinės ir viešosios įstaigos vadovas.
2. Bendrovės, biudžetinės ir viešosios įstaigos vadovo pavaduotojas.
3. Savivaldybės meras.
4. Savivaldybės vicemeras.
5. Savivaldybės mero patarėjas.
6. Savivaldybės tarybos posėdžių sekretorius.

______________________

Tarnybinių lengvųjų automobilių įsigijimo, nuomos ir
naudojimo Prienų rajono savivaldybėje, Savivaldybės valdomose bendrovėse, biudžetinėse ir viešosiose įstaigose taisyklių
2 priedas

________________________________________________________________________________
(pareigų pavadinimas)
________________________________________________________________________________
(vardas ir pavardė)

_______________
(adresatas)
PRAŠYMAS
LEISTI NAUDOTI NETARNYBINĮ AUTOMOBILĮ TARNYBOS REIKMĖMS IR KOMPENSUOTI DEGALŲ ĮSIGIJIMO, AMORTIZACIJOS IR KITAS NUSTATYTAS IŠLAIDAS

20____ m. _______________ d.
____________________
(surašymo vieta)
Aš, _________________________________________________________________________,
(vardas, pavardė, padalinys, pareigos,)
kuruojantis (-i)___________________________________________________________________
(veiklos sritis, funkcijos, darbų kiekis, regionai, specifinė veikla)
_______________________________________________________________________________,

gyvenantis (-i)____________________________________________________________________
(adresas)
(___ km atstumu nuo įstaigos buveinės), prašyčiau leisti tarnybos reikmėms naudoti netarnybinį automobilį ___________________________________________________________________________,
(markė, modelis, variklio darbinis tūris)
pagamintą __________ m., valstybinis numeris _______________________________________ (naudojami degalai ______________ ), registruotą VĮ „Regitra“____________________________
(rūšis, markė)
_______________________________________________________________________________,
(registravimo data, transporto priemonės registracijos liudijimo Nr., kieno vardu registruota)
ir kompensuoti degalų įsigijimo, amortizacijos ir kitas nustatytas išlaidas (nekompensuojamas išlaidas išbraukti) pagal    ________________________
(teisės akto pavadinimas)

PRIDEDAMA:
1. Automobilio registracijos liudijimo kopija, ... lapas (-ai).
2. Techninės apžiūros talono kopija, ... lapas (-ai).
3. Civilinės atsakomybės privalomojo draudimo sutarties liudijimo kopija, ... lapas (-ai).
4. Vairuotojo pažymėjimo kopija, ... lapas (-ai).
5. Kita ________________________________________________________, ... lapas (-ai).
(nurodyti)
______________________________	_________________________________________
(Pareigų pavadinimas)	(Parašas)	(Vardas ir pavardė)
Priedo pakeitimai:
Nr. T3-79,
2024-03-28,
paskelbta TAR 2024-04-02, i. k. 2024-05942            



Pakeitimai:

1.

                    Prienų rajono savivaldybės taryba, Sprendimas
                
Nr. T3-79,
2024-03-28,
paskelbta TAR 2024-04-02, i. k. 2024-05942                
Dėl Prienų rajono savivaldybės tarybos 2023 m. rugpjūčio 31 d. sprendimo Nr. T3-220 „Dėl Tarnybinių lengvųjų automobilių įsigijimo, nuomos ir naudojimo Prienų rajono savivaldybėje, Savivaldybės valdomose bendrovėse, biudžetinėse ir viešosiose įstaigose taisyklių patvirtinimo“ pakeitimo

